Akkorát hibázott Kassai Viktor, hogy még tőle kértek bocsánatot – videó
A magyar játékvezető a Manchester City és a Sahtar Donyeck szerda esti Bajnokok Ligája-meccsén tévedett hatalmasat: tizenegyest adott egy, a saját lábában eleső játékosnak.
Nagy verést kapott a Sahtar Donyeck Manchesterben: Josep Guardiola csapata 6-0-ra intézte el az ukrán együttest. A második találat találat tizenegyesből született, amit Kassai Viktor elképesztő hibája miatt lőhetett Gabriel Jesus: Raheem Sterlinghez senki hozzá se ért, a játékos földbe rúgott a tizenhatoson belül, a magyar játékvezető mégis befújta a büntetőt.

A BBC az eset után feltette a kérdést: ez a valaha volt legrosszabb, tizenegyesről határozó játékvezetői döntés?

Kassait szétszedte a nemzetközi sportsajtó a mérkőzés után, Raheem Sterling pedig bocsánatot kért tőle a történtek miatt. A támadó felidézte: meg akarta emelni a labdát, de aztán nem tudja, mi történt. "Nem éreztem kontaktot, nem találtam el a labdát. Elnézést kérek a játékvezetőtől" – magyarázta.

Guardiola szerint a kispadról is látták, hogy nem történt szabálytalanság, és nem is érzik magukénak az olyan találatot, ami ilyen előzmények után születik. A spanyol edző hozzátette: talán Sterlingnek kellett volna figyelmeztetni a bírót annak tévedésére, illetve hangsúlyozta, hogy a videobíróval – amit a következő idénytől alkalmaznak a legrangosabb európai kupasorozatban – kiküszöbölhetőek lennének az ilyen hibák.

Paulo Fonseca, a vesztes ukrán együttes trénere nevetségesnek minősítette Kassai döntését, ám kiemelte azt is, hogy nem a jogtalan tizenegyes miatt kaptak ki, a hatgólos vereség után pedig nehéz véleményt formálni egy olyan büntetőről, amiről szerinte a stadionban a játékvezetőn kívül mindenki más látta, hogy nem kellett volna megadni.
foci Bajnokok Ligája Kassai Viktor tizenegyes Manchester City labdarúgó Bajnokok Ligája Raheem Sterling labdarúgás büntető futball Sahtar Donyeck